- Efter grundige overvejelser har jeg besluttet at træde ud af den socialdemokratiske gruppe i Jammerbugt kommunalbestyrelse og i stedet melde mig ind i Alternativet. Sådan skriver medlem af kommunalbestyrelsen i Jammerbugt Kommune Aysel Jørgensen tirsdag aften i en pressemeddelelse, hun har lagt ud på sin Facebook-side. Her fortæller hun, at årsagen til sit partiskifte skal findes i Socialdemokraternes topledelse, der, ifølge Aysel Jørgensen, "har drejet partiet ind på en værdipolitisk kurs, som jeg ikke kan følge." - Jeg har nu været i lokalpolitik i to år, og jeg har erfaret, at det for mig er helt afgørende, at den politik, jeg står på mål for, baserer sig på de værdier, der for mig som menneske er grundlæggende. Og det er derfor, at jeg nu melder mig ind i Alternativet, hvis værdier blandt andre tæller empati, generøsitet og mod. Aysel Jørgensen skriver videre, at hun i sin tid i lokalpolitik har oplevet at borgerne i Jammerbugt Kommune i tiltagende grad får interesse for en ny kurs i lokalpolitikken hvor nærdemokratiet er styrket, de politiske processer enklere og mere gennemsigtige og bedre involvering af borgerne. - Alt dette mener jeg, at jeg bedst kan tilføre som medlem af og kommunalbestyrelsesmedlem for Alternativet, der i sit partiprogram har fokus på at videreudvikle og nytænke lokale potentialer og ressourcer. Herudover er jeg helt enig i Alternativets socialpolitik, der sætter mennesker i centrum for det gode liv og respekterer, at det gode liv eksisterer i lige så mange udgaver, som der er mennesker til, lyder det i pressemeddelelsen. Aysel Jørgensen bliver eneste medlem af Alternativet i Jammerbugt Kommunes kommunalbestyrelse. Politisk reporter på TV 2, Thomas Funding vurderede i TV2 Nord onsdag, at det er den landspolitiske udlændingepolitik, der føres af mange partier, der udløser skifter som Aysel Jørgensens. Hør hele hans vurdering her.

Opsummering:
Medlem af kommunalbestyrelsen i Jammerbugt Kommune Aysel Jørgensen har meldt sig ud af Socialdemokraterne og ind i Alternativet i stedet.